ddrg/super_eurlex huggingface dataset:
KIRJALLINEN KYSYMYS E-3130/01 esittäjä(t): Mario Borghezio (NI) neuvostolle. Terrorihyökkäykset kristittyjä vastaan Pakistanissa.



Virallinen lehti nro 147 E , 20/06/2002 s. 0108 - 0108



KIRJALLINEN KYSYMYS E-3130/01 esittäjä(t): Mario Borghezio (NI) neuvostolle (15. marraskuuta 2001) Aihe: Terrorihyökkäykset kristittyjä vastaan Pakistanissa Pakistanin Bahawalpurissa 28. lokakuuta tehtyä hirvittävää hyökkäystä, jossa tapettiin silmänräpäyksessä 18 kristittyä ja haavoitettiin kymmeniä, on valitettavasti seurannut kristittyjen joukkomurhia useissa islaminuskoisissa maissa tai muslimienemmistöisillä alueilla uskonsodan nimissä. Väkivaltaa on esiintynyt esimerkiksi Filippiineillä ja Nigeriassa, jossa vain muutama päivä sitten surmattiin 200 kristittyä sekä Sudanissa, jossa varapresidentti Ali Osman Taba lietsoi ihmisiä hyökkäysten jälkeen pyhään sotaan maassa asuvia ei-muslimeja vastaan. Lähetystyöntekijät ovat jo vuosia olleet vihan kohteina maissa, jossa islamilainen fundamentalismi on vallassa. Viime vuosikymmenellä 604 heistä tapettiin. Voiko siis puheenjohtajavaltiona toimiva Belgia ilmoittaa, 1. mihin kiireellisiin toimiin se aikoo ryhtyä estääkseen sen, että kristittyjen vähemmistöjen murhaaminen jatkuu kansainvälisen yhteisön katsoessa välinpitämättömästi sivusta, 2. katsooko se aiheelliseksi keskeyttää kaiken EU:n tuen hallituksille, jotka eivät takaa kaikkien vainottujen uskonnollisten vähemmistöjen ja erityisesti murhanhimoisen fundamentalismin vihan kohteiksi joutuneiden kristittyjen suojelua islamilaisissa maissa? Vastaus (18. maaliskuuta 2002) 1. Neuvosto ei ole keskustellut niistä Bahawalpurin (Pakistan) lokakuun 28. päivän tapahtumista joihin arvoisa Euroopan parlamentin jäsen viittaa. Neuvosto kuitenkin yleisen linjansa mukaisesti tuomitsee tiukasti hyökkäykset tai muut väkivallan muodot kaikkia uskonnollisia tai etnisiä vähemmistöjä kohtaan, tapahtuivatpa ne missä hyvänsä. 2. Pakistanin hallituksen kanssa asioidessaan neuvosto on toistuvasti tuonut esille etnisten ja uskonnollisten ryhmien välisen väkivallan ja kehottanut viranomaisia ponnistelemaan määrätietoisesti tällaisten hyökkäysten hillitsemiseksi ja niiden tekijöiden saattamiseksi oikeuteen. Neuvosto pitää asian esillä myös tulevissa poliittiseen vuoropuheluun kuuluvissa tapaamisissa tai paikallisten edustustojen päälliköiden tasolla aina tarvittaessa. 3. Neuvosto ei kuitenkaan ole vakuuttunut, että kaiken hallituksille toimitettavan avun keskeyttäminen olisi käypä ratkaisu tähän ongelmaan. Jokaisessa yksittäisessä tapauksessa on mietittävä mikä on sopivin tapa reagoida. Olisi esimerkiksi varsin ongelmallista keskeyttää humanitaarinen apu tai muu apu, joka on suunnattu vain kaikkein heikoimmassa asemassa oleville väestönosille. Sosiaalisille ja koulutushankkeille annettava tuki voisi jopa osaltaan edistää uskonnollista suvaitsevaisuutta ongelma-alueilla.
KIRJALLINEN KYSYMYS E-3654/01 esittäjä(t): Mario Borghezio (NI) komissiolle. Hotellipalo Pariisissa — yhteisön paloturvallisuussäännösten soveltamisen varmistaminen.



Virallinen lehti nro 147 E , 20/06/2002 s. 0214 - 0215



KIRJALLINEN KYSYMYS E-3654/01 esittäjä(t): Mario Borghezio (NI) komissiolle (15. tammikuuta 2002) Aihe: Hotellipalo Pariisissa yhteisön paloturvallisuussäännösten soveltamisen varmistaminen Pariisin Hôtel du Palais -hotellissa syttyi 17. joulukuuta 2001 mahdollisesti tahallisesti aiheutettu tulipalo, joka vaati neljä ihmishenkeä näiden joukossa kaksi nuorta italialaista. Tämä traaginen tapahtuma osoitti, että paloriskeistä ja niiden ehkäisemisestä annettuja yhteisön tiukkoja säännöksiä sovelletaan yleensä heikosti ja niitä kierretään aina kun mahdollista, varsinkin monissa hotellirakennuksissa. Katsooko komissio aiheelliseksi varmistaa, että paloturvallisuussäännöksiä todella sovelletaan jäsenvaltioissa? David Byrnen komission puolesta antama vastaus (18. helmikuuta 2002) Komissio on tietoinen Pariisissa Hôtel du Palais'ssa yöllä 17. joulukuuta 2001 sattuneesta tulipalosta, jossa neljä ihmistä kuoli ja seitsemän loukkaantui. Poliisin alustavien tietojen mukaan kyseessä oli tuhopoltto. Tekijä, joka oli syyllistynyt tuhopolttoihin aiemminkin, saatiin kiinni tapahtumapaikalta. Komissio ei pysty sanomaan mitään siitä, oliko turvallisuusmääräyksiä tässä nimenomaisessa tapauksessa noudatettu. Kun kyse on tuhopoltosta, turvallisuusmääräysten huolellinenkaan noudattaminen ei aina auta. Yleisellä tasolla komissio on parlamentin jäsenen tavoin huolestunut hotellien turvallisuudesta. Komissio valmistelee paraikaa jäsenvaltioiden kanssa parannuksia yhteisön merkittävimpään tätä aihetta koskevaan välineeseen, joka on nykyisten hotellien paloturvallisuudesta 22. joulukuuta 1986 annettu neuvoston suositus 86/666/ETY(1). Ensimmäisen vaiheen päätteeksi komissio antoi 27. kesäkuuta 2001 kertomuksen edellä mainitun suosituksen soveltamisesta(2). Kertomuksessa todetaan, että suositus on auttanut parantamaan turvallisuutta etenkin tärkeimmillä osa-alueilla. Samalla tuodaan kuitenkin esille vielä työstämistä kaipaavia seikkoja ja kysymyksiä, jotka jatkossa ohjaavat komission toimintaa tällä alalla. Toinen vaihe, eli nykyisten määräysten parantaminen, on juuri aloitettu. Siinä saatetaan ensiksi ajantasalle direktiivien ja suosituksen vaatimukset. Työ saataneen päätökseen vuoden 2003 aikana, minkä jälkeen voidaan tarttua suosituksessa asetettuun tavoitteeseen eli varmistaa kaikkien yhteisön alueella toimivien hotellien yhtenäinen korkeatasoinen paloturvallisuus. (1) EYVL L 384, 31.12.1986. (2) KOM(2001) 348 lopullinen.
KIRJALLINEN KYSYMYS E-2987/01 esittäjä(t): Markus Ferber (PPE-DE) komissiolle. Walter Hallsteinin syntymäjuhla.



Virallinen lehti nro 160 E , 04/07/2002 s. 0053 - 0053



KIRJALLINEN KYSYMYS E-2987/01 esittäjä(t): Markus Ferber (PPE-DE) komissiolle (29. lokakuuta 2001) Aihe: Walter Hallsteinin syntymäjuhla Komission ensimmäisen puheenjohtajan Walter Hallsteinin syntymästä tulee kuluneeksi 100 vuotta 17. marraskuuta 2001. Minulla on yhteyksiä komission protokollaan ja näyttää siltä, että komissiossa ei ole havaittu tätä merkkipäivää. Aikooko komissio tosiaan sivuuttaa tämän merkittävän eurooppalaisen politiikon syntymäpäivän? Millä tavoin komissio jos se harkitsee kantaansa uudelleen aikoo juhlistaa Walter Hallsteinin muistoa? Romano Prodin komission puolesta antama vastaus (30. marraskuuta 2001) Komissio on arvoisan parlamentinjäsenen kanssa täysin samaa mieltä siitä, että komission ensimmäinen puheenjohtaja, Walter Hallstein, oli merkittävä eurooppalainen. Tästä syystä puheenjohtaja Prodi omisti Bruggessa 12. marraskuuta 2001 pitämänsä puheen Walter Hallsteinille ja osoitti kunnioitustaan tälle Euroopan historian merkkihenkilölle, jolle olemme paljosta velkaa.
KIRJALLINEN KYSYMYS E-3633/01 esittäjä(t): Herbert Bösch (PSE) komissiolle. Savukkeiden salakuljetus Italiaan Montenegron kautta.



Virallinen lehti nro 160 E , 04/07/2002 s. 0156 - 0156



KIRJALLINEN KYSYMYS E-3633/01 esittäjä(t): Herbert Bösch (PSE) komissiolle (11. tammikuuta 2002) Aihe: Savukkeiden salakuljetus Italiaan Montenegron kautta Euroopan parlamentti antoi 29. marraskuuta 2001 päätöslauselman komission vuosikertomuksesta 2000 yhteisöjen taloudellisten etujen suojaamisesta ja petostentorjunnasta. Euroopan parlamentti kehotti päätöslauselman 30 kohdassa komissiota huolehtimaan siitä, että Italian viranomaiset ilmoittavat välittömästi, mitä toimia ne ovat toteuttaneet sen jälkeen, kun ne olivat saaneet Montenegrossa 1996 ja 1997 toteutettujen kahden UCLAF-tehtävän johdosta todisteita ja tarkkoja tietoja salakuljetusten järjestäjistä. Voiko komissio ilmoittaa, mitä se on tehnyt noudattaakseen tätä kehotusta? Voiko komissio lyhyesti kertoa asiasta vastaavien Italian viranomaisten antaman selonteon tärkeimmät tulokset ja varsinkin ilmoittaa, kuinka monessa tapauksessa salakuljetuslähetysten organisoijia ja rikosten takana olevia henkilöitä vastaan on kyetty käynnistämään rikosoikeudellinen menettely? Michaele Schreyerin komission puolesta antama vastaus (14. helmikuuta 2002) Euroopan petostentorjuntaviraston (OLAF) välityksellä komissio on jatkuvasti tiivisti yhteydessä Italian poliisi-, tulli- ja oikeusviranomaisiin ja erityisesti kansalliseen mafiantorjuntayksikköön (direzione nazionale antimafia) savukkeiden salakuljetukseen liittyvän järjestäytyneen rikollisuuden torjumiseksi. Arvoisan parlamentin jäsenen tarkoittamien Montenegroon tehtyjen tarkastusmatkojen tulokset olivat merkittäviä. Vuonna 1996 tehdyllä tarkastusmatkalla saadun aineiston perusteella Italian viranomaiset asettivat syytteeseen noin 40 henkilöä, joiden epäiltiin salakuljettaneen savukkeita Montenegrosta. Vuoden 1997 tarkastusmatka tehtiin Barin mafiantorjunnasta vastaavien oikeusviranomaisten pyynnöstä osana vuonna 1996 aloitettua tutkintaa, joka koski savukkeiden salakuljetusta Montenegrosta ja siitä saatavien tuottojen rahanpesua. Tarkastusmatkalla hankittua todistusaineistoa käytettiin tutkinnassa, jonka johdosta marraskuussa 1999 annettiin 49 pidätysmääräystä salakuljetus- ja rahanpesuepäilyjen perusteella. Saman tutkinnan yhteydessä luganolaisen tuomioistuimen presidentti pidätettiin toukokuussa 2000 epäiltynä lahjonnasta ja helmikuussa 2001 Barin oikeusviranomainen antoi 17 muuta pidätysmääräystä savukkeiden salakuljetusta, rahanpesua ja mafiatyyppisiä rikollisia yhteyksiä koskevien epäilyjen vuoksi.
KIRJALLINEN KYSYMYS E-2740/01

esittäjä(t): Jorge Moreira Da Silva (PPE-DE) komissiolle

(5. lokakuuta 2001)

Aihe: Sähkömagneettiset kentät

Mihin toimenpiteisiin komissio aikoo ryhtyä suojellakseen ihmisten terveyttä erityisesti matkapuhelinten sähkömagneettisen kenttien aiheuttamilta vaikutuksilta?

David Byrnen komission puolesta antama vastaus

(10. tammikuuta 2002)

Neuvosto antoi 12. heinäkuuta 1999 väestön sähkömagneettisille kentille altistumisen rajoittamista koskevan suosituksen(1); myös matkapuhelinjärjestelmissä käytetyt radiotaajuudet kuuluvat suosituksen soveltamisalaan.

Euroopan komissio pyrkii toteuttamaan kaikki tarpeelliset ennaltaehkäisytoimenpiteet, koska kyseiset järjestelmät kehittyvät hyvin nopeasti ja altistuvien henkilöiden terveyden puolesta ollaan huolissaan. Tätä varten se on antanut terveys- ja kuluttaja-asioiden pääosaston alaiselle myrkyllisyyttä, ekomyrkyllisyyttä ja ympäristöä käsittelevälle tiedekomitealle tehtäväksi tutkia asiaa ja pyysi siltä jo syksyllä 2001 uuden tieteellisen lausunnon altistumisesta ihmisille aiheutuvista riskeistä ja asianmukaisesta suojelusta.

Komitean lausunnossa, joka koskee muun muassa matkapuhelimissa, mikroaaltouuneissa ja televisiovastaanottimissa käytettyjä keskipitkiä sekä radio- ja mikroaaltoja (1 Khz 300 Ghz), todetaan, että uudet lisätiedot eivät edellytä muutoksia vuonna 1999 annetun suosituksen mukaisiin altistusrajoihin.

Komissio kuulee jäsenvaltioita lausunnon vaikutuksista ja jatkaa lisäksi yhteistyötään Maailman terveysjärjestön kanssa, joka toteuttaa merkittävän sähkömagneettisia kenttiä ja ihmisten terveyttä koskevan epidemiologisen tutkimuksen.

Arvoisalle parlamentin jäsenelle muistutetaan myös yhteisön lainsäädännöstä, jolla varmistetaan, että tukiasemien ja matkapuhelinten kaltaiset tuotteet ovat turvallisia. Valmistajien on taattava, että tuotteet noudattavat uusimpien tieteellisten ohjeiden kuten neuvoston suosituksen mukaisia tiukkoja turvallisuusnormeja, jotta ne olisivat yhteisön lainsäädännön eli radio- ja telepäätelaitteista ja niiden vaatimustenmukaisuuden vastavuoroisesta tunnustamisesta 9. maaliskuuta 1999 annetun Euroopan parlamentin ja neuvoston direktiivin 1999/5/EY(2) ja tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä 19. helmikuuta 1973 annetun neuvoston direktiivin 73/23/ETY(3) mukaisia.

(1) EYVL L 199, 30.7.1999.

(2) EYVL L 91, 7.4.1999.

(3) EYVL L 77, 26.3.1973.
KIRJALLINEN KYSYMYS E-2860/01 esittäjä(t): Paolo Bartolozzi (PPE-DE) neuvostolle. Toimet Yhdysvaltojen terrori-iskuista johtuvan matkailualan kriisin helpottamiseksi.



Virallinen lehti nro 147 E , 20/06/2002 s. 0059 - 0059



KIRJALLINEN KYSYMYS E-2860/01 esittäjä(t): Paolo Bartolozzi (PPE-DE) neuvostolle (19. lokakuuta 2001) Aihe: Toimet Yhdysvaltojen terrori-iskuista johtuvan matkailualan kriisin helpottamiseksi Kansainvälinen ja eurooppalainen matkailuala on joutunut kriisiin New Yorkin ja Washingtonin terrori-iskujen jälkeen, mikä osittain johtuu tavallisten kansalaisten ja matkailijoiden turvattomuuden tunteesta. Vähentynyt matkustaminen aiheuttaa eurooppalaisille matkailualanyrityksille huomattavia tappioita (italialaisten yritysten liikevaihdon arvioidaan laskeneen noin 25 miljardia liiraa päivässä), tappioita, joita vain hyvin vähäisessä määrin voidaan lieventää riittämättömillä tukitoimilla ja alan sisäisellä joustavuudella (etenkin majoitusalalla). Alan yritykset vaativat pikaisia toimia, ensisijaisesti työnantajamaksujen leikkaamista ja verohelpotuksia, tilapäistä olemassa olevien sosiaaliturvan välineiden laajentamista ja liikkuvuuden edistämistä työmarkkinoilla, joka koskisi myös matkatoimistoja ja muita matkailualan yrityksiä, sekä juostavamman henkilöstöpolitiikan käyttöönottoa ja/tai sen eri muotojen toteuttamista. Euroopan yhteisön perustamissopimuksen 202 artiklan ja sitä seuraavat artiklat huomioon ottaen, mitä sääntöjä neuvosto aikoo ottaa käyttöön matkailuelinkeinon ja matkailumarkkinoiden elvyttämiseksi? Vastaus (1. maaliskuuta 2002) Pyydämme kysyjää tutustumaan Euroopan unionin valtion- tai hallitusten päämiesten sekä Euroopan komission puheenjohtajan Gentissä 19. lokakuuta 2001 antamaan julkilausumaan, joka koskee taloudellista tilannetta syyskuun 11. päivän tapahtumien jälkeen. Matkailualalle aiheutuneiden erityisongelmien osalta neuvosto kehotti 27. syyskuuta 2001 komissiota laatimaan selvityksen siitä, miten syyskuun 11. päivän tapahtumat Yhdysvalloissa ovat vaikuttaneet yhteisön matkailualaan ja millaiset niiden seuraukset ovat olleet. Neuvosto palasi asiaan istunnossaan 26. marraskuuta 2001, jolloin komissio esitteli tiedonannon syyskuun 11. päivän terroritekojen vaikutuksista Euroopan unionin matkailualaan. Neuvosto päätti palata asiaan jossakin seuraavassa istunnossaan.
KIRJALLINEN KYSYMYS E-3299/01 esittäjä(t): Jonas Sjöstedt (GUE/NGL) komissiolle. Tuki Slovakialle.



Virallinen lehti nro 160 E , 04/07/2002 s. 0094 - 0094



KIRJALLINEN KYSYMYS E-3299/01 esittäjä(t): Jonas Sjöstedt (GUE/NGL) komissiolle (28. marraskuuta 2001) Aihe: Tuki Slovakialle Uskooko komissio, että yksi tai useampi henkilö saa tuomioistuimessa tuomion petoksesta, joka liittyy unionin Slovakialle antamaan taloudelliseen tukeen, ja uskooko komissio, että väärin käytetyt summat voidaan selvittää ja periä takaisin? Günter Verheugenin komission puolesta antama vastaus (24. tammikuuta 2002) Huhtikuun 2001 alussa Slovakian rikospoliisi sai tiedon Phare-koordinoinnista vastuussa olevaa Slovakian ulkomaanavun toimiston johtajaa koskevista väitteistä ja aloitti asiaa koskevan alustavan tutkinnan, joka on edelleen käynnissä. Alustavan tutkinnan lopuksi Slovakian viranomaiset tekevät päätöksen siitä, aloitetaanko asiassa lainmukainen rikostutkinta. Lähes heti saatuaan tiedon asianomaisista väitteistä Euroopan petostentorjuntavirasto (OLAF) aloitti huhtikuun 2001 lopussa ulkoisen tutkimuksen, jonka puitteissa se antaa asiantuntija-apua Slovakian tutkijoille ja edistää tiedonsaantia. Slovakian valtiollinen tilintarkastusvirasto suoritti Slovakian hallituksen Euroopan integraatiosta vastuussa olevaa elintä koskevan tilintarkastuksen. Kyseinen elin on vastuussa liittymistä valmistelevan tuen täytäntöönpanosta. Tilintarkastusviraston puheenjohtaja totesi antamassaan lausunnossa, että mitään näyttöä liittymistä valmistelevan tuen väärinkäytöstä ei löydetty mutta että tilintarkastusviraston suorittamassa tarkastuksessa kävi ilmi vakavia puutteita Phare-hankkeisiin liittyvissä ehdotusten toimittamista, arviointia ja hyväksyntää koskevissa toimissa vuosien 1997 ja 2000 välisenä aikana, ja näin ollen lahjonnan mahdollisuuden todettiin olevan olemassa. Jos käynnissä olevissa tutkimuksissa kävisi ilmi, että liittymistä valmistelevaa tukea olisi käytetty vilpillisesti tai sääntöjenvastaisesti, komissio aloittaisi menettelyn tuen takaisin perimiseksi. Varmuustoimenpiteenä komissio on toistaiseksi jäädyttänyt 10 prosenttia Slovakian viranomaisten Phare-maksuja koskevista pyynnöistä vuosien 2000 ja 2001 ohjelmien osalta.
KIRJALLINEN KYSYMYS E-3490/01 esittäjä(t): Glenys Kinnock (PSE) komissiolle. Tavoite 1.



Virallinen lehti nro 160 E , 04/07/2002 s. 0122 - 0123



KIRJALLINEN KYSYMYS E-3490/01 esittäjä(t): Glenys Kinnock (PSE) komissiolle (8. tammikuuta 2002) Aihe: Tavoite 1 Onko komissio tietoinen, että Merseyside Yhdistyneessä kuningaskunnassa on myöntänyt tavoite 1 -rahoitusta Liverpoolin kaupunginhallituksen Euroopan kulttuuripääkaupunki 2008 -hankkeelle? Vaikka kumppanuus on sallittua tällaisessa päätöksenteossa, eikö komissio katso, että on sopimatonta käyttää rahastoja näin, koska rahoituksen saamisen edellytyksiä täyttämättömät kaupungit joutuvat perusteettomasti epäedulliseen tilanteeseen? Michel Barnier'n komission puolesta antama vastaus (11. helmikuuta 2002) Komissiolla ei ole tietoja julkisista tai yksityistä kokonaisresursseista, joita Yhdistyneen kuningaskunnan eri kaupungit, kuten Liverpool, ovat osoittaneet vuoden 2008 Euroopan kulttuuripääkaupungin ehdottamista varten. Liverpoolille edellä mainittua tarkoitusta varten rakennerahastoista mahdollisesti osoitettujen varojen käytön osalta komissio pyytää, että arvoisa parlamentin jäsen kiinnittää huomiota kaikkiin Euroopan aluekehitysohjelmiin liittyvään päätöksenteon hajautettuun luonteeseen. Erityisesti on huomattava, että ohjelmista tuettavien yksittäisten hankkeiden valinnasta vastaavat alueen yhteistyökumppanit sen jälkeen, kun komission kanssa on sovittu laajoista strategisista painopistealueista ja noudattaen menojen tukikelpoisuutta koskevia sääntöjä. Moniin tällaisiin ohjelmiin sisältyy toimia, joilla pyritään parantamaan alueen imagoa ja identiteettiä esimerkiksi ulkopuolisten investointien houkuttelemiseksi ja uusien työpaikkojen luomiseksi. Tässä yhteydessä on mahdollista, että tehtäväänsä hoitaessaan alueen yhteistyökumppanit valitsevat eri aloilla tuettavaksi hankkeita, jotka parantavat alueen imagoa ja saattavat vaikuttaa suoraan tai välillisesti seikkoihin, jotka liittyvät Euroopan kulttuuripääkaupunkia koskevien ehdotusten valmisteluun.
KIRJALLINEN KYSYMYS E-3530/01 esittäjä(t): Paul Rübig (PPE-DE) komissiolle. Saksan vähimmäispalkkasäännökset estävät itävaltalaisten palvelujen tarjoajien vapauden.



Virallinen lehti nro 147 E , 20/06/2002 s. 0199 - 0199



KIRJALLINEN KYSYMYS E-3530/01 esittäjä(t): Paul Rübig (PPE-DE) komissiolle (8. tammikuuta 2002) Aihe: Saksan vähimmäispalkkasäännökset estävät itävaltalaisten palvelujen tarjoajien vapauden Itävallan kauppakamari teki marraskuussa 1999 komissiolle valituksen sisämarkkinasäännösten rikkomisesta palvelujen tarjoamisen vapauden estämisen takia. Valitus rekisteröitiin numerolla 99/5307, (SG 99), A/16232. Komissio on lähettänyt perustellun lausunnon Saksan viranomaisille, jotka esittivät kantansa asiaan kesällä 2001. Sen jälkeen komissio ei ole antanut uusia tietoja tilanteen kehittymisestä. Itävaltalaisten palvelujen tarjoajien täytyy maksaa Saksaan lähettämilleen työntekijöille Saksan rakennusalan työehtosopimuksen mukaista vähimmäispalkkaa, jos nämä tarjoavat rakennusalan palvelujaan enimmäkseen Saksassa. Vertailtaessa Itävallassa ja Saksassa maksettuja palkkoja ei oteta huomioon kaikkia itävaltalaisten säännösten mukaisia korvauksen osia, kuten 13. ja 14. kuukauden palkkaa. Jos ne otettaisiin huomioon, Itävallan palkkataso vastaisi Saksan palkkatasoa. Koska Saksan asiaa valvovat viranomaiset eli osavaltioiden työvoimatoimistot ja tulliviranomaiset eivät tunnusta 13. ja 14. kuukauden palkkaa, itävaltalaisten työntekijöiden täytyy saada sekä Itävallan ja Saksan vähimmäispalkan välinen erotus että 13. ja 14. kuukauden palkka. Näin itävaltalaiset työntekijät tulevat kalliimmiksi kuin vastaavaa työtä tekevät saksalaiset. Missä vaiheessa valituksen käsittely on komissiossa? Milloin komissio aikoo nostaa Saksaa vastaan kanteen jäsenyysvelvoitteiden laiminlyömisestä? Anna Diamantopouloun komission puolesta antama vastaus (22. helmikuuta 2002) Saksaa vastaan käynnistetty rikkomisesta johtuva menettely, johon arvoisa parlamentin jäsen viittaa ja jonka edistymisestä hän haluaa tietoja, koskee palvelujen tarjoamisen yhteydessä tapahtuvasta työntekijöiden lähettämisestä työhön toiseen jäsenvaltioon 16. joulukuuta 1996 annetun Euroopan parlamentin ja neuvoston direktiivin 96/71/EY(1) täytäntöönpanoa. Komissio tutki huolellisesti Saksan viranomaisten vastaukset viralliseen ilmoitukseen ja perusteltuun lausuntoon. Annettujen tietojen perusteella todettua rikkomista ei kuitenkaan ole lopetettu, eikä käynnistettyä menettelyä voida päättää. Komissio päätti äskettäin nostaa kanteen Saksaa vastaan yhteisöjen tuomioistuimessa. (1) EYVL L 18, 21.1.1997.
KIRJALLINEN KYSYMYS E-3303/01 esittäjä(t): Jonas Sjöstedt (GUE/NGL) komissiolle. Väitetyt säännönvastaisuudet Tukholmassa sijaitsevassa ohjelman toteutuksesta vastaavassa kansainvälisessä toimistossa.



Virallinen lehti nro 147 E , 20/06/2002 s. 0149 - 0149



KIRJALLINEN KYSYMYS E-3303/01 esittäjä(t): Jonas Sjöstedt (GUE/NGL) komissiolle (28. marraskuuta 2001) Aihe: Väitetyt säännönvastaisuudet Tukholmassa sijaitsevassa ohjelman toteutuksesta vastaavassa kansainvälisessä toimistossa Helmikuussa 2001 eräs Tukholmassa sijaitsevan kansainvälisen toimiston entinen työntekijä ilmoitti Ruotsin tiedotusvälineille, että toimisto oli muutellut kirjanpitoaan saadakseen EU:lta lisää rahaa. Sama henkilö kertoi, että häntä oli pyydetty lisäämään erästä hanketta koskevaan budjettiin todellista enemmän kustannuksia huolimatta siitä, että sopimusten mukaan tiettyyn tarkoitukseen tarkoitettuja varoja ei saa missään tapauksessa käyttää mihinkään muuhun tarkoitukseen. Kansainvälisen toimiston talouspäällikkö kiisti tiedot ja sanoi, että yhteen oli laskettu talouspuolen ja hallinnon yhteiset henkilöstökustannukset kaikissa hankebudjeteissa. Hän kiisti, että lukuja olisi manipuloitu. Toimiston tilejä tarkastamaan asetettiin myös ulkoinen tilintarkastaja. Onko komissio pannut asian merkille ja tutkinut sitä lähemmin? Michaela Schreyerin komission puolesta antama vastaus (11. tammikuuta 2002) Euroopan petostentorjuntavirasto (OLAF) on tässä vaiheessa ilmoittanut arvoisan parlamentinjäsenen mainitsemien näkökohtien osalta, että se on: - saanut tiedon ruotsalaisista lehtiartikkeleista ja televisiolähetyksistä, joissa on esitetty Tukholmassa toimivan International Program Office for Educationin (IPOE) entisen työntekijän väitteitä sääntöjenvastaisuuksista, sekä ruotsalaisen tilintarkastuselimen suorittamista tutkimuksista; - aloittanut asiaa koskevan tutkimuksen (vuoden 2001 ensimmäisen kolmanneksen lopussa). Komissio toteaa, että sillä ei ole tämän tarkempaa tietoa, ja korostaa, että OLAF tekee tutkimuksiaan riippumattomasti ja sen kuuluu tiedottaa toimielimille ajallaan asiaa koskevien säännösten mukaisesti(1). (1) Ks. erityisesti parlamentin, neuvoston ja (Euratomin) asetus (EY) N:o 1073/1999 ja neuvoston asetus (EY) N:o 1074/1999 Euroopan petostentorjuntaviraston (OLAF) tutkimuksista EYVL L 136, 31.5.1999.